b'\n_START_ARTICLE_\nSalome\n_START_SECTION_\nOtro\xc5\xa1tvo\n_START_PARAGRAPH_\nSalome se je kot Nenad \xc4\x86u\xc4\x87a \xc5\xbdentil rodila 23. novembra 1968 na hrva\xc5\xa1kem otoku Rab materi Milici (kuharici in sna\xc5\xbeilki) in o\xc4\x8detu Vladimirju (peku). Ima tudi starej\xc5\xa1ega brata in starej\xc5\xa1o sestro. Zdravnik je njenima star\xc5\xa1ema rekel, da ne bo nikoli shodila, ker da njene noge nimajo dovolj razvitih mi\xc5\xa1ic, vendar je naposled le naredila svoje prve korake. Vzgajana je bila v tradicionalnem katoli\xc5\xa1kem duhu, \xc4\x8deprav se danes, kot pravi, predvsem zaradi nemoralnih dejanj Rimokatoli\xc5\xa1ke cerkve, ne po\xc4\x8duti ve\xc4\x8d njena pripadnica. Opravljene ima vse zakramente. S star\xc5\xa1ema ni imela pozitivnega odnosa. Kot otrok je bila ve\xc4\x8dkrat zani\xc4\x8devana in tepena, kadar ni ubogala volje svojih star\xc5\xa1ev, tudi kadar je \xc5\xa1lo za banalnosti, kot denimo kadar se je na skrivaj obla\xc4\x8dila v mamina obla\xc4\x8dila ali pa kadar je kuhala, saj to po mnenju njene matere ni bilo "mo\xc5\xa1ko" opravilo. Njen o\xc4\x8de je bil alkoholik, z \xc5\xbeeno sta se rada fizi\xc4\x8dno iz\xc5\xbeivljala nad Salome in njenima sorojencema, kar je vodilo tako dale\xc4\x8d, da je Salome \xc5\xbee v puberteti poskusila storiti samomor z zau\xc5\xbeitjem prevelikega odmerka tablet. Ko je njena mati ugotovila, kaj si je \xc5\xbeelela storiti, ji je Salome rekla: "Hotela sem umreti", nakar jo je mati rezko vpra\xc5\xa1ala: \xc2\xbbZakaj pa potem ne crkne\xc5\xa1?!\xc2\xab. Z bratom se je Salome zaradi njegove konzervativnosti pogosto kregala, medtem ko je bila sestra vedno njena zaupnica in podpornica. Odnosi z materjo so se umirili \xc5\xa1ele v poznej\xc5\xa1ih letih, ko jo je ta sprejela tak\xc5\xa1no, kakr\xc5\xa1na je. Kot otrok si je \xc5\xbeelela postati poklicna kuharica, vendar te \xc5\xbeelje ni uresni\xc4\x8dila vse do svojega 48. leta.\n_START_SECTION_\nMladost\n_START_PARAGRAPH_\nPri \xc5\xa1tirinajstih letih je Salome sodelovala na polzasebnih transvestitskih nastopih, ki so jih prirejali turisti na rabski pla\xc5\xbei, neformalno namenjeni skupnosti LGBT.\n_START_SECTION_\nSlu\xc5\xbeenje voja\xc5\xa1kega roka\n_START_PARAGRAPH_\nKmalu zatem je od\xc5\xa1la na slu\xc5\xbeenje voja\xc5\xa1kega roka v tedanjo JLA v Pulju. Tam je do\xc5\xbeivela kar nekaj zanimivih izku\xc5\xa1enj. _NEWLINE_Pri devetnajstih letih se je odselila s svojega rodnega otoka in od\xc5\xa1la s trebuhom za kruhom v tujino, kjer naj bi jo \xc4\x8dakalo bolj\xc5\xa1e \xc5\xbeivljenje, saj se je poleg nasilja v dru\xc5\xbeini spopadala tudi s homofobijo tako v lastni hi\xc5\xa1i kot zunaj nje. Ob izbruhu vojne za osamosvojitev Hrva\xc5\xa1ke je bila Salome vpoklicana v vojsko, vendar ker se je \xc5\xbee tri leta prej izselila in delala na bencinski \xc4\x8drpalki v Milanu, ji v vojsko ni bilo treba.\n_START_SECTION_\nZa\xc4\x8detki javnih nastopov\n_START_PARAGRAPH_\nV Ljubljani je sodelovala na transvestitskem ve\xc4\x8deru v klubu K4 na enem izmed roza ve\xc4\x8derov. Tedaj jo je opazil aktivist in knji\xc5\xbeevnik Brane Mozeti\xc4\x8d in jo povabil k rednemu sodelovanju pri nastopih v tem klubu. V 90-ih letih je nastopila tudi v razli\xc4\x8dnih TV-serijah, v dokumentarnem filmu in v celove\xc4\x8dercu.\n_START_SECTION_\nPot k preobrazbi\n_START_PARAGRAPH_\nLeta 2000 se je Salome odlo\xc4\x8dila za prvi korak na poti k preobrazbi. Dala si je narediti \xc5\xbeenske prsi pri hrva\xc5\xa1kem estetskem kirurgu Sini\xc5\xa1i Glum\xc4\x8di\xc4\x87u. Psihiatri\xc4\x8dni test za potrditev transseksualnosti je opravila pri prof. dr. Slavku Ziherlu, dr. med., spec. psih. Marca 2008 se je kot prva transspolna oseba udele\xc5\xbeila hrva\xc5\xa1ke razli\xc4\x8dice resni\xc4\x8dnostnega \xc5\xa1ova Big Brother, kjer pa se ni uvrstila v finale. Ko se je ustalila v Sloveniji, se je Salome dokon\xc4\x8dno odlo\xc4\x8dila, da bo spremenila spol. \xc5\xa0la je na posvet k psihiatru, da bi slednji odkril, ali slu\xc4\x8dajno trpi za disforijo spola, nakar je sledila hormonska terapija._NEWLINE_15. februarja 2009 je Salome kot osrednja gostja nastopila v oddaji As ti tud not padu?!, ki sta jo na Pop TV vodila Lado Bizovi\xc4\x8dar in Jurij Zrnec. Pred nastopom je izrazila \xc5\xbeeljo, da o spremembi spola ne bi govorila, razen \xc4\x8de to informacijo honorirajo. Odgovorni so se z njenimi pogoji strinjali in ji za gostovanje ponudili 1.000 \xe2\x82\xac neto. Vendar pa se dogovora niso dr\xc5\xbeali. Vse je delovalo, kot da je osrednja tema ve\xc4\x8dera njen takratni penis, ki ga je nameravala odstraniti. Uprizorili so celo mo\xc4\x8dno simboli\xc4\x8dno rezanje kranjske klobase in igranje z jajci, ki se razbijejo, zaradi \xc4\x8desar mora Salome presedlati na \xc5\xbeemljice. Seveda ni manjkalo skrajno transfobnih komentarjev, zakamufliranih v celofan \xc5\xa1ale. V oddajo so povabili tudi Alko Vuico,  Salomejino prijateljico, ki je med drugim komentirala Salomejino odlo\xc4\x8ditev o spremembi spola, ki ji je mo\xc4\x8dno nasprotovala. Proti zaklju\xc4\x8dku oddaje so na odru nastopili postavni fanti v mornarski opravi, ki so v rokah nosili ogromen glinen penis, ki ga je Salome morala razbiti. V njem je bilo skritih 1.200 \xe2\x82\xac v bankovcih. To vsoto naj bi Lado in Jure zbrala, da jo podarita Salome kot finan\xc4\x8dno pomo\xc4\x8d za kritje stro\xc5\xa1kov posega spremembe spola, vendar pa je to vse bilo le navidezno, saj je takoj po kon\xc4\x8danem snemanju k njej pristopil eden od organizatorjev in zahteval, da vrne denar nazaj, saj da naj bi to bil zgolj rekvizit za uprizoritev. Ogor\xc4\x8dena in u\xc5\xbealjena Salome je zato odklonila nadaljnje sodelovanje z Ladom in Juretom, ko sta jo \xc4\x8dez mesec spet kontaktirala za nastopanje v njuni oddaji._NEWLINE_Ker sama ni imela dovolj finan\xc4\x8dnih sredstev za kritje vseh stro\xc5\xa1kov operacije, je v ljubljanskem klubu Inbox organizirala dobrodelno zabavo z naslovom Salome\'s Diva Carneval, na kateri so povabljenci lahko darovali v namene njenega posega. Na zabavi so nastopale \xc5\xa1tevilne znane pevke, kot so An\xc4\x91a Mari\xc4\x8d, Nina Osenar, Marlenna, Petra Slapar, Sanja Grohar in Vesna Zornik. _NEWLINE_Leta 2009 je nato uspe\xc5\xa1no prestala operativni poseg spremembe spola, in sicer 24. marca pri estetskem kirurgu Miroslavu Djordjevi\xc4\x87u v Beogradu. Navdih za spremembo spola je dobila od An\xc4\x91ele, srbske transseksualke, ki jo je sre\xc4\x8dala na transkonferenci v Berlinu in ki je tudi sama bila pri dr. Djordjevi\xc4\x87u.\n_START_SECTION_\nKmetija Slavnih\n_START_PARAGRAPH_\nPoleti 2009 se je Salome udele\xc5\xbeila slovenskega resni\xc4\x8dnostnega \xc5\xa1ova Kmetija slavnih, kjer je kot \xc5\xa1esta izpadla v dvoboju s sotekmovalko Majo Pra\xc5\xa1nikar v preizkusu iz znanja. Na kmetiji je do\xc5\xbeivela marsikaj, med drugim celo fizi\xc4\x8dno nasilje s strani Arturja \xc5\xa0terna in zani\xc4\x8devanje s strani celotne ekipe. Je pa njena udele\xc5\xbeba v priljubljenem \xc5\xa1ovu poskrbela za njeno ve\xc4\x8djo medijsko prepoznavnost, saj poprej v slovenskih resni\xc4\x8dnostnih \xc5\xa1ovih ni nastopala nobena javno transspolna oseba._NEWLINE_Leta 2009 je iz\xc5\xa1la tudi Salomejina biografska knjiga z naslovom Novo rojstvo, ki jo je napisal Toma\xc5\xbe Miheli\xc4\x8d.\n_START_SECTION_\nMasterChef Slovenija 2017\n_START_PARAGRAPH_\nLeta 2017 se je ponovno pojavila na slovenski medijski sceni, tokrat v resni\xc4\x8dnostnem \xc5\xa1ovu MasterChef Slovenija 2017, kjer je zasedla odli\xc4\x8dno in presenetljivo tretje mesto. Med njenimi najbolj\xc5\xa1imi dostavljenimi kro\xc5\xbeniki so nedvomno bili: \xc5\xa1kampova kremna juha, limonina pita, testenine za food-styling in sladka razli\xc4\x8dica hamburgerja s krompir\xc4\x8dkom. Salomejina pojava v MasterChefu in njena osebna \xc5\xbeivljenjska zgodba sta navdu\xc5\xa1ili mnogo gledalcev in jih nau\xc4\x8dili biti strpnej\xc5\xa1i do druga\xc4\x8dnosti. Med drugim je Salome zaslu\xc5\xbena celo za prepre\xc4\x8ditev samomora transspolnega gledalca, ki naj bi bil tik pred samomorom, a je prek televizijskih zaslonov spoznal Salome in njeno \xc5\xbeivljenjsko zgodbo, ki ga je navdu\xc5\xa1ila in mu vlila upanja.\n_START_SECTION_\nMihaChef\n_START_PARAGRAPH_\nMaja 2017 je sprejela ponudbo dela kot profesionalna kuharica v ljubljanskem bistroju MihaChef, ki ga je odprl nekdanji tekmovalec MasterChefa\xc2\xa0Miha Hauptman, in tako uresni\xc4\x8dila svoje otro\xc5\xa1ke sanje, ko je z 19. 5. 2017 za\xc4\x8dela z delom. V bistroju je pripravila slavnostno odprtje svoje nove kariere, kjer ni manjkalo avtogramov, postregla pa je med drugim tudi z nekaterimi jedmi, s katerimi je blestela na MasterChefu (\xc5\xa1kampova kremna juha, limonina pita idr.). Pri\xc5\xa1la sta tudi sodnika iz MasterChefa Alma Reki\xc4\x87 in Luka Jezer\xc5\xa1ek.\n_START_SECTION_\nCitati\n_START_PARAGRAPH_\n"Ne vem ... Bojim se samo, da mi bo zapacala avro." (o tem, kaj si misli o sodelovanju z Mojco Gorki\xc4\x8d v kuharskem izzivu, MasterChef Slovenija)_NEWLINE_"Je**o vas slovenski ... Halo, jaz govorim salomej\xc5\xa1\xc4\x8dino!" (odgovor na popravke Elvisa Kudi\xc4\x87a, MasterChef Slovenija)_NEWLINE_"Ne vem, kaj Luka misli ... Da bi nas morali s paradi\xc5\xbenikom ga\xc4\x91at ...?" (o neizprosni kritiki Luka Jezer\xc5\xa1ka, da si kro\xc5\xbenik ne zaslu\xc5\xbei aplavza, MasterChef Slovenija)_NEWLINE_"Posoda is too much vro\xc4\x8da." (na vpra\xc5\xa1anje v angle\xc5\xa1\xc4\x8dini Katrine Kozar, MasterChef Slovenija)_NEWLINE_"Dons sre\xc4\x8dam novu besedu v receptu in valda, da sem vpra\xc5\xa1ala, kaj to pomen ... Podest... Podost... Poma\xc5\xbe ... Podmet, pi**a! Kaj bom zdej tlele metla z metlo kako? /.../ Podmetnula bom nogu nekomu, da pade, al kaj ...? (o novih kulinari\xc4\x8dnih besedah, MasterChef Slovenija)_NEWLINE_"Seveda brez etiket v na\xc5\xa1i dru\xc5\xbebi pa\xc4\x8d ne gre. \xc4\x8ce \xc5\xbeigosajo \xc5\xbeivino, je potrebno \xc5\xa1e ljudi, da jih za vselej zaznamujejo in \xc5\xbee na dale\xc4\x8d lo\xc4\x8dijo, kdo je vreden tople besede in v koga zalu\xc4\x8dati kamen." (Novo rojstvo, str. 24)_NEWLINE_"Nekateri ljudje se o\xc4\x8ditno \xc4\x8distijo tudi na tak\xc5\xa1en na\xc4\x8din, da svoje frustracije prezrcalijo na druge in \xc5\xa1e globlje zakopljejo svoje strahove." (Novo rojstvo, str. 56\xe2\x80\x9357)'